“รัฐบาล” เผยค่าใช้จ่ายปชช. สิทธิ 40.16 ล้านคน ผ่าน 4 โครงการ แตะ 1.2 แสนลบ.
รัฐบาลเปิดเผยค่าใช้จ่ายของประชาชนผ่าน 4 โครงการรัฐตามมาตรการใช้จ่ายลดค่าครองชีพ จำนวนสิทธิ 40.16 ล้านคน ใกล้แตะ 1.2 แสนล้านบาท ซึ่งรัฐมีมติเพิ่มวงเงินคนละครึ่งอีก 1,500 บาท ภายในเดือนพฤศจิกายน สามารถใช้ได้ถึงสิ้นเดือนธันวาคม
23 ต.ค. 2564

นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงความคืบหน้ามาตรการใช้จ่ายลดค่าครองชีพของรัฐ ได้แก่ โครงการคนละครึ่ง เฟส 3, โครงการเพิ่มกำลังซื้อในบัตรสวัสดิการแห่งรัฐ, โครงการยิ่งใช้ยิ่งได้ และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษว่า ประชาชนและร้านค้ามีความพอใจกับโครงการนี้ โดยเฉพาะโครงการคนละครึ่ง เป็นไปตามข้อสั่งการของ พล.อ.ประยุทธ์ จันทร์โอชา นายกรัฐมนตรี ซึ่งเป็นโครงการที่สามารถลดภาระค่าใช้จ่ายประจำวันของประชาชนได้จริง สร้างเม็ดเงินสะพัดในชุมชน เจ้าของร้านค้า หาบเร่ แผงลอย รถเข็นต่างก็มีรายได้เพิ่มขึ้น รวมถึงการใช้จ่ายผ่านแพลตฟอร์มฟู้ดเดลิเวอรี่ก็ทำได้สะดวก
โดยล่าสุด ยอดรวมของมาตรการเยียวยาและการฟื้นฟูเศรษฐกิจในประเทศ ทั้งโครงการคนละครึ่ง เฟส 3 โครงการเพิ่มกำลังซื้อในบัตรสวัสดิการแห่งรัฐ โครงการยิ่งใช้ยิ่งได้ และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษนั้น มียอดการใช้จ่ายของแต่ละโครงการ ผู้ใช้สิทธิสะสมรวม 40.16 ล้านคน ยอดใช้จ่ายสะสมรวม 119,627.3 ล้านบาทแล้ว แบ่งเป็น
1) โครงการคนละครึ่ง เฟส 3 มีผู้ใช้สิทธิสะสม 25.32 ล้านคน ยอดใช้จ่ายสะสม 105,444.1 ล้านบาท แบ่งเป็นส่วนที่ประชาชนจ่ายสะสม 53,587.7 ล้านบาท และรัฐร่วมจ่ายสะสม 51,856.3 ล้านบาท
2) โครงการยิ่งใช้ยิ่งได้ มีผู้ใช้สิทธิสะสม 83,574 คน ยอดใช้จ่ายส่วนประชาชนสะสม 2,702 ล้านบาท และยอดใช้จ่ายด้วย e-voucher สะสม 140 ล้านบาท
3) โครงการเพิ่มกำลังซื้อให้แก่ผู้มีบัตรสวัสดิการแห่งรัฐ มีผู้ใช้สิทธิสะสม 13.54 ล้านคน ยอดใช้จ่ายสะสม 10,563.5 ล้านบาท
4) โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ มีผู้ใช้สิทธิสะสม 1.22 ล้านคน ยอดใช้จ่ายสะสม 777.7 ล้านบาท
ส่วนของข้อมูลการใช้จ่ายผ่านฟู้ดเดลิเวอรี่แพลตฟอร์ม ล่าสุดวันที่ (22 ตุลาคม 2564 เวลา 8:00 น.) โครงการคนละครึ่ง เฟส 3 มีการใช้จ่ายสะสมประมาณ 633.8 ล้านบาท แบ่งเป็นเงินที่ประชาชนใช้สะสมจ่าย 326.7 ล้านบาท และรัฐร่วมจ่าย 307.1 ล้านบาท สำหรับโครงการยิ่งใช้ยิ่งได้ มีค่าใช้จ่ายสะสมกว่า 381,000 บาท โดยมีผู้ประกอบการร้านอาหารและเครื่องดื่มให้บริการผ่านฟู้ดเดลิเวอรี่แพลตฟอร์มแล้ว กว่า 60,000 รายโฆษกประจำสำนักนายกรัฐมนตรี กล่าว
โดยมติคณะรัฐมนตรีล่าสุด รัฐบาลยังเพิ่มวงเงินให้กับผู้ได้รับสิทธิในโครงการคนละครึ่งอีกคนละ 1,500 บาท ในเดือนพฤศจิกายนนี้ รวมวงเงินที่ได้รับในโครงการคนละครึ่ง เฟส 3 ทั้งหมดเป็น 4,500 บาท ซึ่งประชาชนสามารถใช้สิทธิได้ถึง 31 ธันวาคม 2564 ในขณะที่โครงการคนละครึ่งเฟส 3 มีสิทธิเหลือประมาณ 7 หมื่นสิทธิจาก 28 ล้านสิทธิ ประชาชนยังสามารถสมัครเข้าร่วมโครงการได้จนกว่าสิทธิจะเต็มทาง เว็บไซต์ www.คนละครึ่ง.com
“เชื่อมั่นว่า เศรษฐกิจในไตรมาสที่ 4 เข้าสู่ช่วงไฮซีซั่น และเทศกาลปีใหม่ ทั้งชาวไทยและชาวต่างชาติจะท่องเที่ยวกลับมาจับจ่ายใช้สอยมากขึ้น เป็นการเดินหน้าเศรษฐกิจไทยตามนโยบายของนายกรัฐมนตรี สู่เป้าหมายพลิกโฉมประเทศได้อย่างแน่นอน” นายธนกร กล่าว
 
 